Yö saaristossa

Yö saaristossa (Kasztany) on Zbigniew Koreptan säveltämä puolalainen laulu vuodelta 1955. Suomessa Jaakko Salo sovitti sen tangoksi vuonna 1964, jolloin sen esitti Eija Merilä. Käännöstekstin teki Sauvo Puhtila. Alkuperäinen puolankielinen sanoitus, jonka on tehnyt Krystyna Wodnicka, käsittelee lähtemisen ja kaipauksen teemaa kuten suomalainenkin teksti, mutta saariston ja laivan sijasta siinä lauletaan syksyn saapumisesta ja kastanjapuun pähkinöiden putoamisesta. 

Eija Merilän lisäksi kappaleen ovat levyttäneet useat suomalaiset artistit, kuten Matti Salminen, Taneli Mäkelä, Arja Saijonmaa sekä Arja Koriseva. Puolassa ”Kasztany” on julkaistu muun muassa Edyta Górniakin esikoisalbumilla Dotyk, joka ylitti platinalevyrajan nelinkertaisesti. Alkuperäisellä levyllä vuonna 1956 lauloi Natasza Zylska, joka kuului Puolan suosituimpiin laulajiin 1950-luvulla.

Lähteet

Aiheesta muualla
 ”Kasztany” esittäjä: Edyta Górniak. Dailymotion.

Tangot
Vuoden 1964 kappaleet
Suomalaiset käännöskappaleet
Puolalaiset musiikkikappaleet
Sauvo Puhtilan sanoittamat kappaleet